6 วัน-สงกรานต์ ตายพุ่ง 348ศพ จับอีก 2 แสนคน
สงกรานต์เลือด 6 วัน สังเวยอุบัติเหตุ 348 ศพ เจ็บกว่า 3 พันคน ส่วนพวกเมาแล้วขับถูกยึดรถแล้ว 6,435 คัน ขณะที่นายกฯยังไม่พอใจมาตรการลดอุบัติเหตุ แม้ทุกอย่างเป็นไปด้วยความเรียบร้อย แต่ภาพรวมอุบัติเหตุยังมียอดตายสูง ขณะที่อีกหลายแห่งยังเล่นสงกรานต์ส่งท้ายท่ามกลางอากาศที่ร้อนระอุ ส่วนการประกวดก่อพระทรายวันไหลบางแสน มหาวิทยาลัยบูรพาคว้าแชมป์ได้รางวัลเงินสด 50,000 บาท,สงกรานต์ผ่านไป 6 วัน สังเวยอุบัติเหตุ 348 ศพ โดยเมื่อเวลา 10.30 น. วันที่ 17 เม.ย. ที่กรมป้องกันและบรรเทาสาธารณภัย นายประสาร มหาลี้ตระกูล อธิบดีกรมคุมประพฤติ แถลงสถิติอุบัติเหตุทางถนนประจำวันที่ 16 เม.ย.ว่า เกิดอุบัติเหตุ 367 ครั้ง ผู้เสียชีวิต 42 ราย ผู้บาดเจ็บ 381 คน สาเหตุที่ทำให้เกิดอุบัติเหตุสูงสุดได้แก่ ขับรถเร็วร้อยละ 30.25 ดื่มแล้วขับร้อยละ 27.79 ยานพาหนะที่เกิดอุบัติเหตุสูงสุดได้แก่ รถจักรยานยนต์ร้อยละ 78.84 จังหวัดที่เกิดอุบัติเหตุสูงสุดได้แก่ นครศรีธรรมราช 19 ครั้ง,จังหวัดที่มีผู้เสียชีวิตสูงสุดได้แก่ เชียงใหม่และระยอง จังหวัดละ 4 ราย จังหวัดที่มีผู้บาดเจ็บสูงสุดได้แก่ นครศรีธรรมราช 26 คน สรุปอุบัติเหตุทางถนนสะสม 6 วัน (11-16 เม.ย.62) เกิดอุบัติเหตุ 3,068 ครั้ง ผู้เสียชีวิต 348 ราย บาดเจ็บ 3,176 คน จังหวัดที่ไม่มีผู้เสียชีวิต (ตายเป็นศูนย์) มี 5 จังหวัด ได้แก่ ตรัง พังงา แม่ฮ่องสอน สุโขทัย และอ่างทอง จังหวัดที่เกิดอุบัติเหตุสะสมสูงสุดได้แก่ เชียงใหม่ 119 ครั้ง จังหวัดที่มีผู้เสียชีวิตสะสมสูงสุดได้แก่ นครราชสีมา และอุดรธานี จังหวัดละ 15 ราย จังหวัดที่มีผู้บาดเจ็บสะสมสูงสุดได้แก่ นครศรีธรรมราช 126 คน,นายประสารกล่าวถึงสถิติคดีที่เข้าสู่กระบวนการคุมความประพฤติ ช่วงสงกรานต์ในวันที่ 16 เม.ย. มี 19 คดี เป็นคดีขับรถขณะเมาสุราทั้งหมด ยอดสะสมสถิติคดีที่ศาลสั่งคุมประพฤติระหว่างวันที่ 11-16 เม.ย. มี 8,642 คดี แบ่งเป็นคดีขับรถขณะเมาสุรา 8,481 คดี คิดเป็นร้อยละ 98.14 คดีเสพยาเสพติดขณะขับรถ 150 คดี คิดเป็นร้อยละ 1.73 คดีขับรถประมาท 11 คดี คิดเป็นร้อยละ 0.13 ส่วนจังหวัดที่มีสถิติคดีขับรถขณะเมาสุราสะสมสูงสุด 3 อันดับ ได้แก่ มหาสารคาม 596 คดี กรุงเทพมหานคร 480 คดี และนครพนม 440 คดี,ขณะที่ พ.อ.หญิง ศิริจันทร์ งาทอง รองโฆษก คสช. กล่าวถึงมาตรการ ดื่มไม่ขับ จับยึดรถ พบผู้กระทำผิดในการดื่มสุราแล้วขับขี่ในวันที่ 16 เม.ย.62 มีดังนี้ รถจักรยานยนต์ พบการกระทำความผิด 38,993 ครั้ง เจ้าหน้าที่จำเป็นต้องยึดรถไว้ 845 คัน และส่งผู้กระทำผิดดำเนินคดี 27,395 คน ตลอด 6 วัน ระหว่างวันที่ 11-16 เม.ย. ตรวจพบการกระทำความผิดในส่วนรถจักรยานยนต์ 177,134 ครั้ง รถโดยสารสาธารณะและรถยนต์ 146,017 ครั้ง ยึดรถที่ฝ่าฝืนมาตรการดื่มไม่ขับไว้ 6,435 คัน แยกเป็นรถจักรยานยนต์ 4,752 คัน และรถยนต์ 1,683 คัน ดำเนินคดีกับผู้กระทำผิดรถจักรยานยนต์ 131,674 คน รถโดยสารสาธารณะและรถยนต์ส่วนบุคคล 91,499 คน,ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้า คสช. ให้สัมภาษณ์ภายหลังการประชุมคณะรัฐมนตรี (ครม.) ถึงภาพรวมการป้องกันอุบัติเหตุในการเดินทางของประชาชนช่วงเทศกาลสงกรานต์ว่า สงกรานต์ปีนี้เป็นไปด้วยความเรียบร้อยแต่ภาพรวมอุบัติเหตุยังไม่พึงพอใจ ตราบใดที่ยังมีบาดเจ็บ สูญเสียชีวิต แน่นอนไม่มีใครพอใจอยู่แล้ว การสูญเสียชีวิตน้อยลงกว่าปีที่ผ่านมาไม่มากนัก ทุกฝ่ายได้ทำทุกมาตรการแล้ว ส่วนการเรียกร้องเพิ่มมาตรการทางกฎหมาย รัฐบาลจำเป็นต้องพิจารณาให้รอบคอบว่ามีผลกระทบอะไรอื่นๆบ้าง,พูดกับเจ้าหน้าที่ทั้งคนขับรถ ผู้ให้บริการ พูดจนไม่รู้จะพูดอย่างไรแล้วเหมือนเดิม อยากจะฝากสื่อและประชาชนช่วยเตือนสติทุกคนด้วย สำคัญสุขภาพของคนขับรถ เจ้าหน้าที่ ผู้ประกอบการต้องรับผิดชอบดูแลความปลอดภัยมากขึ้น อย่ามองว่ามีเรื่องเกิดขึ้นแล้วแก้ปัญหาไป อย่าลืมว่าชีวิตเอากลับมาไม่ได้ หากบาดเจ็บ สูญเสีย พิการ เดือดร้อนทั้งหมด เป็นเรื่องที่น่าเสียใจทุกครั้งที่มีวันหยุด แทนที่ทุกคนจะมีความสุขกลายเป็นความเสียใจที่ต้องทำพิธีศพซึ่งไม่น่าเกิดขึ้น พล.อ.ประยุทธ์กล่าว,ขณะที่ในหลายพื้นที่เสร็จสิ้นประเพณีสงกรานต์ไปแล้ว แต่งานสงกรานต์อีกหลายพื้นที่ยังเพิ่งเริ่มโดยเฉพาะที่ อ.เชียงแสน จ.เชียงราย อำเภอเชียงแสน ร่วมกับองค์กรปกครองส่วนท้องถิ่นจัดงานสงกรานต์ขึ้นที่ริมแม่น้ำโขงโดยมีนายภาษเดช หงส์ลดารมภ์ รอง ผวจ.เชียงราย เป็นประธานในพิธีเปิด นายประสงค์ หล้าอ่อน นอภ.เชียงแสน และท้าวเขื่อนเพชร วงจัน เจ้าเมืองต้นผึ้ง แขวงบ่อแก้ว สปป.ลาว และคณะ มาร่วมในพิธีเปิดด้วย ท่ามกลางนักท่องเที่ยวทั้งชาวไทยและชาวต่างชาติ ตลอดทั้งชาวลาว เมียนมา และจีน ที่มาอาศัยค้าขายในอำเภอเชียงแสนมาร่วมงานเป็นจำนวนมากพร้อมมีการประกวดเทพีสงกรานต์เชียงแสน 4 แผ่นดิน ปรากฏว่า น.ส.ศุภิสรา มูลจ้อย หรือน้องนิว นักศึกษาปีที่ 3 คณะมนุษยศาสตร์ เอกภาษาจีน มหาวิทยาลัยราชภัฏเชียงราย คว้าตำแหน่งไปครอง,ที่ จ.ราชบุรี นายสมนึก ศิลภมร นางวิไล ศิลภมร และนายบุศรินทร์ ศิลภมร พร้อมครอบครัวจัดงานสงกรานต์รดน้ำดำหัวให้ผู้สูงอายุจำนวน 200 คน ที่หมู่บ้านต้นม่วง หมู่บ้านต้นกะโดน หมู่ 1 ต.วังมะนาว อ.ปากท่อ จ.ราชบุรี พร้อมมอบพัดลมให้ผู้สูงอายุทุกคนไว้เปิดคลายร้อน ส่วน จ.ชลบุรี นายอนุชา อินทศร นอภ.สัตหีบ เป็นประธานลั่นฆ้องเปิดงาน มหาสงกรานต์ เย็นฉ่ำทั่วหล้า เมืองสัตหีบ ดินแดนในตำนานโจรสลัดเมืองหีบ 7 ใบ ประจำปี 2562 โดยมีนายณรงค์ บุญบรรเจิดศรี นายกเทศมนตรีเมืองสัตหีบในฐานะผู้ดำเนินงานนำผู้แทนหน่วยงานภาครัฐ ทหารเรือ ตำรวจและชมรมต่างๆกว่า 10 หน่วยงาน เข้าร่วมเปิดงานอย่างยิ่งใหญ่ ณ ลานวัดสัตหีบ อ.สัตหีบ,นอกจากนี้ ที่ อ.ศรีราชา จ.ชลบุรี เทศบาลเมืองศรีราชา จัดงานประเพณีวันไหลรดน้ำดำหัวผู้สูงอายุในเทศกาลสงกรานต์ ปี 2562 พร้อมมีขบวนแห่หลวงพ่อทันใจ หลวงพ่อผิว อดีตเจ้าอาวาสวัดศรีมหาราชา พระพิฆเนศ เจ้าแม่กวนอิมหยกขาว เจ้าพ่อกวนอู ท่านจอมพลมหาอำมาตย์เอกเจ้าพระยาสุรศักดิ์มนตรีซึ่งเป็นผู้ก่อตั้งเมืองศรีราชา และสิ่งศักดิ์สิทธิ์อีกจำนวนมาก เคลื่อนขบวนออกจากเทศบาลเมืองศรีราชา ผ่านตลาดสดศรีราชา ไปยังรอบเมืองศรีราชา เพื่อให้ประชาชนและนักท่องเที่ยวได้ร่วมกันสรงน้ำเพื่อความเป็นสิริมงคล จากนั้นเหล่าบรรดาหนุ่มสาวนักท่องเที่ยวและประชาชนในพื้นที่และใกล้เคียงเล่นสาดน้ำกันอย่างสนุกสนานตลอดสองฝั่งข้างทางรอบเมืองศรีราชา,ส่วนที่ชายหาดบางแสน ต.แสนสุข อ.เมืองชลบุรี นายรงค์ชัย คุณปลื้ม นายกเทศมนตรีเมืองแสนสุข จัดงานประเพณีวันไหลบางแสน โดยมีนายวิทยา คุณปลื้ม นายก อบจ.ชลบุรี เป็นประธานพิธีเปิดงาน มีกิจกรรมการแสดงคอนเสิร์ต กีฬาพื้นบ้าน แข่งขันชักเย่อ แกะหอยแครง จำหน่ายสินค้าราคาถูก ส่วนการประกวดก่อพระทรายวันไหลบางแสน มีผู้ก่อพระทรายร่วมประกวด 69 กอง ผลปรากฏว่ารางวัลชนะเลิศประเภท ฉ ศิลปะร่วมสมัย ได้แก่พระทรายของมหาวิทยาลัยบูรพา คว้ารางวัลเงินสด 50,000 บาท พร้อมโล่เกียรติยศ ผลงานชิ้นนี้ออกแบบโดย ผศ.ภาสกร แสงสว่าง อาจารย์คณะศิลปกรรมศาสตร์และนิสิตคณะศิลปกรรมศาสตร์มหาวิทยาลัยบูรพา ผลงานเกิดจากแรงบันดาลใจจากคณะผู้บริหารและนิสิตนักศึกษามหาวิทยาลัยบูรพามีความเทิดทูนและจงรักภักดีต่อสถาบันพระมหากษัตริย์ ออกแบบเป็นหนังสือเรียน 2 เล่ม กางออกเป็นฐานรองรับรูปทรงกลมประดับตัวเลขไทย หมายเลข ๑๐ ด้านบนรูปทรงกลมประดับด้วยฉัตร 9 ชั้นหมุนได้,นายอาคม เติมพิทยาไพสิฐ รมว.คมนาคมเผยถึงการให้บริการอำนวยความสะดวกและปลอดภัยรองรับการเดินทางของประชาชนในช่วงเทศกาลสงกรานต์ ระหว่างวันที่ 11-16 เม.ย. มีประชาชนเดินทางด้วยระบบขนส่งสาธารณะรวมทั้งสิ้น 11,717,253 คน แบ่งเป็นการเดินทางระหว่างประเทศ 1,482,549 คน เป็นการเดินทางระหว่างกรุงเทพฯไปภูมิภาคต่างๆ จำนวน 3,895,843 คน และเป็นการเดินทางภายในกรุงเทพมหานคร 6,338,861 คน นอกจากนี้ ยังพบว่าประชาชนเดินทางด้วยรถบริษัท ขนส่ง จำกัด (บขส.) และรถร่วม บขส. 1,358,225 คน ลดลงจากปีก่อน 13.91% เดินทางด้วยรถไฟเพิ่มขึ้นจากปีก่อน 5.40% เดินทางด้วยเครื่องบินภายในประเทศลดลงจากปีก่อน 5.34% และพบว่าประชาชนเดินทางระหว่างประเทศเพิ่มขึ้น 4.78%
สงกรานต์เลือด 6 วัน สังเวยอุบัติเหตุ 348 ศพ เจ็บกว่า 3 พันคน ส่วนพวกเมาแล้วขับถูกยึดรถแล้ว 6,435 คัน ขณะที่นายกฯยังไม่พอใจมาตรการลดอุบัติเหตุ แม้ทุกอย่างเป็นไปด้วยความเรียบร้อย
6วันอันตราย,สงกรานต์,อุบัติเหตุ,สถิติอุบัติเหตุช่วงสงกรานต์,ยอดผู้เสียชีวิต,เทศกาลสงกรานต์,ข่าวหน้า1,ข่าวทั่วไป